
PLEC DE PRESCRIPCIONS TÈCNIQUES QUE REGIRAN EL CONTRACTE DE GESTIÓ DEL SERVEI DE MENJADOR ESCOLAR DE LA FARIGOLA DEL CLOT. Curs escolar 2023/2024, prorrogable per als cursos escolars, 2024/2025, 2025/2026 2026/2027 i 2027/2028.

Clàusula 1. Objecte del contracte.
[bookmark: _GoBack]L'objecte d'aquest contracte és la prestació del servei escolar de menjador amb les característiques de menjador saludable i sostenible amb criteris de sostenibilitat social i ambiental que inclou, a part del menú, el servei de monitors i monitores, la vigilància i les activitats de lleure educatiu.
També s’inclou el fet de proporcionar diàriament, sense cost addicional, esmorzars amb un percentatge equivalent al 2% del volum d’alumnat contractat amb el centre que puguin estar en situació de vulnerabilitat econòmica. 
El nombre d’usuaris és orientatiu, tenint en compte la utilització del servei durant el curs escolar 2022/2023, per la qual cosa el contractista haurà d’acceptar tots els que efectivament tinguin dret al servei amb independència que el nombre total d’usuaris sigui superior o inferior a la previsió inicial del servei.

Clàusula 2. Lloc de prestació del servei.
La prestació del servei objecte de la present licitació s'efectuarà a l'Escola La Farigola del Clot, ubicada al carrer d’Hernán Cortés, número 6 de Barcelona.

Clàusula 3. Període d'execució del servei.
El període d'execució del servei comprèn el curs escolar 2023/2024 i pot ser prorrogat per als cursos escolars, 2024/2025, 2025/2026, 2026/2027 i 2027/2028.
El servei es durà a terme durant tots els dies lectius d’acord amb l’Ordre que per a cada curs escolar publiqui el Departament d’Educació de la Generalitat de Catalunya per la qual s’estableix el calendari escolar, adaptant-se als dies de lliure disposició i festes locals que afectin al centre escolar. En qualsevol cas, la prestació del servei no superarà els 178 dies lectius/curs escolar. 

Clàusula 4. Condicions generals
El contracte s’executarà amb subjecció a aquestes prescripcions tècniques i al plec de clàusules administratives particulars, i d’acord amb les instruccions que l’òrgan contractant doni al contractista per interpretar-les, a través de la direcció del centre.
El contractista serà el responsable de la qualitat tècnica de les prestacions i dels serveis realitzats, i també de les conseqüències que es dedueixin per a l’Administració o per a tercers de les omissions, errors, mètodes inadequats o conclusions incorrectes en l’execució del contracte.
L’adjudicatari podrà subcontractar el servei de monitors i monitores. 




SERVEI DE MENJADOR
Clàusula 1. Característiques del servei.
El nombre de persones vinculades al centre docent és de 446 alumnes, dels quals es queden al menjador una mitjana de 398 alumnes (133 alumnes d’educació infantil i 265 alumnes d’educació primària) cada dia i 38 professionals entre mestres, personal d’atenció educativa i personal d’administració i serveis dels quals es queden a dinar una mitjana de 10 persones/dia. 
També s’atendrà a l’alumnat de l’Institut Salvador Espriu que, en el marc del conveni de col·laboració entre els dos centres docents, necessiti servei de menjador. Aquest servei s’oferirà a partir de les 15 h fins a les 16 hores, màxim. (25 alumnes diaris, aproximadament). 
L'empresa adjudicatària haurà d'adaptar el servei a les necessitats reals que es manifestin durant el curs i, per tant, haurà d'acceptar tots els usuaris que efectivament tinguin dret al servei, amb independència que el nombre total d'usuaris sigui superior o inferior a la previsió inicial.
La superfície del local disponible és de 190 m2 (aproximadament) i disposa de cuina, rebost, càmera frigorífica i menjador.
L’empresa adjudicatària haurà de preveure les mesures oportunes per assegurar el control d’accés i de sortida de persones al centre educatiu entre les 14 i les 15 hores durant el període de prestació del servei.

Clàusula 2. Dotació de material.
El centre educatiu disposa del parament (gots, plats, coberts, etc.) necessaris per a la prestació del servei. Correspondrà al contractista la seva reposició i ampliació, si és necessari i seran sempre de qualitat similar o superior als existents.
El centre educatiu disposa de la dotació de cuina (rentavaixelles, frigorífics, superfícies de treball, etc.) i de la resta de material que es relaciona a l’annex I. Correspondrà al contractista/es la seva reposició o reparació.
Quan el material estigui en situació de reparació o de revisió, l’empresa utilitzarà material de reserva propi, similar al substituït, de forma que no es produeixin interrupcions en els serveis programats.
També correspondrà al contractista l’aportació, reposició i reparació de tot el material i equipament necessari per realitzar el servei objecte d’aquest contracte, d’acord amb la normativa aplicable, que no es relacioni a l’annex I. A la finalització del contracte es proposarà la seva reversió al centre educatiu tenint en compte el seu valor residual.
Qualsevol equipament a instal·lar requerirà l’acceptació per part del centre educatiu, prèvia consulta al Consorci d’Educació de Barcelona, que tindrà com a finalitat eliminar, entre els equips disponibles i els proposats per l’empresa, els elements que no s’ajustin a les necessitats del servei i garantir que es troba en perfecte estat de neteja i conservació així com el compliment de la normativa sobre l’ús, els nivells del soroll i contaminació, salubritat, dispositius de seguretat i senyalització.
L’empresa adjudicatària haurà de realitzar un inventari del material i equipaments de la cuina en el moment d’iniciar i acabar la prestació del servei.

Clàusula 3. Programació dels menús.
L’empresa adjudicatària, es compromet a presentar a la Direcció del centre la programació mensual, per trams setmanals, dels menús de menjar diaris, la composició dels quals, equilibri, varietat, presentació i qualitat sigui acord amb les prescripcions del present plec, i per tant, configuri un àpat complet i equilibrat. Aquest compromís inclou tant els menús de l’alumnat com els del professorat, personal d’atenció educativa i personal d’administració i serveis.
Les programacions de menús seran avaluades, per l‘Agència de Salut Pública de Catalunya (ASPCAT), en el marc del programa PReME (Programa de Revisió de Menús Escolars). 
En cas de discrepància preval el descrit en aquest plec tècnic.
https://salutpublica.gencat.cat/ca/ambits/promocio_salut/alimentacio_saludable/PREME/
La programació de menús mensual, amb un mínim de 4 setmanes, es podrà anar repetint al llarg del curs, amb les variacions corresponents a l'adaptació estacional (tardor-hivern i primavera-estiu). Aquesta programació haurà d'incloure una proposta de menú de sopar equilibrat, a títol informatiu. La informació sobre la programació de menús haurà d'incloure la data i haurà de ser entenedora i fàcil de llegir.

Clàusula 4. Característiques i elaboració dels menús inherents al servei de menjador.
1. Els menús seran dissenyats per professionals amb formació acreditada en nutrició humana i dietètica, tal i com indica la Llei 17/2011 de seguretat alimentària i nutrició.
2. Els menús seran revisats pel Programa de Revisió de Menús Escolars (PReME) de l’Agència de Salut Pública de Catalunya.
3. La programació de menús ha de constar d’un mínim de 4 setmanes.
4. L’aigua ha de ser de fàcil accés durant l’àpat, en gerres o ampolles de materials reutilitzables i d’ús alimentari. No s’utilitzaran coberts, plats, gots, palles ni bastonets per remoure begudes de plàstic similars d’un sol ús. L’empresa haurà de presentar una declaració signada indicant els sistemes alternatius al plàstic d’un sol ús que s’utilitzaran, per exemple, gerres, sortidors o sistemes de dipòsit, devolució i retorn, o productes de materials alternatius com vidre, metall, paper, fusta o plàstic biodegradable.
5. Per amanir, s'utilitzarà oli d'oliva verge extra i, per cuinar, oli d'oliva o, en el seu defecte, oli de gira-sol alto oleic (aquest últim, haurà de tenir una proporció d'oleic superior al 75%).
6. La presència d'aliments precuinats (canelons, lasanyes, croquetes, crestes de tonyina, pizzes, arrebossats, patates prefregides i altres preparats industrials) es reduirà a una freqüència màxima de 2 dels àpats mensuals.
7. S'acompanyarà el menjar amb pa, que serà integral un cop a la setmana, mínim.
8. S’ha d’utilitzar poca sal en les preparacions i amaniments, i aquesta ha de ser iodada.
9. L’àpat del dinar ha d’estar compost pels següents aliments amb les freqüències que es detallen a continuació: ANNEX II
	
	Dilluns
	Dimarts
	Dimecres
	Dijous
	Divendres

	1er plat
	Verdura
	Verdura
	Verdura
	Verdura
	Verdura

	
	Pasta
	Arròs
	Patata
	Llegum
	Altres cereals

	2n plat
	Verdura
	Verdura
	Verdura
	Verdura
	Verdura

	
	Carn 
vermella
	Llegum
	Ou
	Peix
	Carn blanca

	Postres
	Fruita
	Fruita
	Fruita
	Fruita
	Iogurt



A partir d’aquesta estructura l'empresa adjudicatària elaborarà un menú de 4 setmanes.
Aquesta estructura de menú es basa en els següents criteris que hauran de ser respectats:
•	Eliminar la presència de proteïna animal en el primer plat.
•	Augmentar i diversificar el consum de verdures fresques i de temporada.
•	Disminuir el consum de proteïna animal.
•	Incorporar el consum de proteïna vegetal i augmentar la presència de llegums. Almenys 1 cop al mes que hi hagi un dia de proteïna vegetal i que, de manera progressiva, s’augmenti a 2 cops al mes (ideal seria arribar a 1 cop/setmana).
•	Reduir el consum de carn vermella a 1 cop/setmana i la carn blanca a 1 ó 2 cops per setmana

10. Les quantitats de les racions servides han d’adaptar-se a l’edat dels comensals i han de respectar la sensació de gana expressada pels infants. 
https://salutpublica.gencat.cat/web/.content/minisite/aspcat/promocio_salut/alimentacio_saludable/02Publicacions/pub_alim_inf/guia_alimentacio_saludable_etapa_escolar/guia_alimentacio_etapa_escolar.pdf
S’haurà de preveure la possibilitat de repetir d’algun plat sense cap cost addicional si l’alumne/a ha menjat els plats que li corresponen i s’ha quedat amb gana.
11. Les tècniques culinàries emprades han de ser variades i garantir la diversitat de textures, colors, adaptació a les edats dels infants, etc. Així mateix, es procurarà incloure en la programació propostes gastronòmiques relacionades amb aspectes culturals i festius del nostre entorn.
12. L’empresa adjudicatària ha de subministrar, tal com indica la Llei 17/2011, un menú adaptat a les situacions d’al·lèrgies, intoleràncies alimentàries i celiaquia per a l’alumnat diagnosticat per especialistes i que ho acrediti mitjançant el certificat mèdic corresponent. Aquests menús han de ser el més semblants possible a la proposta general.
13. Els menús per a trastorns gastrointestinals lleus (menú astringent) només s’oferiran quan la família ho sol·liciti. En cas contrari, en aquestes situacions, es respectarà l’apetència de l’infant tant pel que fa als tipus (segons la disponibilitat del menjador i la cuina) com a les quantitats d’aliments.
14. El gramatges recomanats que s’oferiran per menú i dia són:
	Dilluns
	Dimarts
	Dimecres
	Dijous
	Divendres

	60- 100
	Verdura
	60-100
	Verdura
	60-100
	Verdura
	60-100
	Verdura
	60-100
	Verdura

	45
	Pasta
	45
	Arròs
	125
	Patata
	40
	Llegum
	40
	Altres cereals

	85
	Carn Vermella
	50
	Llegums
	1
	Ou
	100
	Peix
	85
	Carn Blanca

	125
	Fruita
	125
	Fruita
	125
	Fruita
	125
	Fruita
	125
	Iogurt



15. L’empresa adjudicatària està obligada a utilitzar una matèria primera adequada per a l’elaboració de menús, en quant a les condicions de salubritat i higiene, d’acord amb les disposicions vigents. Els menús que l’empresa adjudicatària elabori hauran de ser en funció de les temporades estacionals, fred i calor.
16. Excepcionalment, previ requeriment amb antelació de 8 dies per part del centre escolar, l’adjudicatari restarà obligat a prestar el servei en la modalitat de pícnic adequat a l'edat i que seguirà els criteris nutricionals esmentats. En aquests casos, el preu del menú no variarà.
17. Els menús que se serviran al professorat i personal no docent seran diferenciats dels de l’alumnat, adaptats a l’edat adulta i incorporaran diàriament dos primers a triar, un dels quals haurà de ser verdura, un segon plat, dos acompanyaments d’amanida i altres complements com refrescos de cola i aigua mineral. Per postres hi haurà fruita i làctics. En cas necessari, i avís previ d’una setmana, s’haurà de servir al professorat i personal no docent els menús adaptats a les seves característiques mèdiques (menú sense sal, etc.)

Clàusula 5. Matèries primeres 
Descripció de les matèries primeres que s’utilitzaran en la confecció dels menús:
Fruita: Fruita variada, fresca i de temporada. La proposta que faci l’empresa en el sobre C determinarà el percentatge de producte ecològic. 
Verdures i hortalisses: Variada, fresca i de temporada. 
Carns: S’optarà per la carn fresca. Haurà de ser pollastre, porc o vedella que, d’acord amb la proposta que faci l’empresa en el sobre C, determinarà el percentatge de producte ecològic.
Peixos: Prioritàriament, peix fresc i capturat amb mètodes respectuosos amb el medi marítim. Adequat per al grup d’edat, ha d’estar desespinat, alternant el peix blanc i el blau i exclourem panga i perca, així com el peix blau de mida gran: peix espasa, emperador, caçó, tintorera i tonyina.
Ous: Ús d’ou fresc ecològic i seguint la normativa alimentària establerta en la restauració col·lectiva.
Exclusions: S’exclou l’additiu de glutamat de monosodi i els concentrats de brous.
Aliments precuinats: es reduirà a una freqüència màxima de 2 dels àpats mensuals.
Làctics: naturals sense edulcorants ni endolcidors i de procedència ecològica.
Informació de les matèries primeres: l’empresa adjudicatària haurà d’especificar i acreditar en el seu cas a l’oferta, les dades següents de cada matèria primera:
· Origen i nom proveïdor
· Denominació del producte
· Categoria
· Varietat
· Tipus de producció
· Norma de qualitat, tipus d’envasat i sistema de conservació emprats en el transport.

Clàusula 6. Menús especials
1. A més del menú genèric, les empreses adjudicatàries oferiran, quan s'escaigui i d'acord amb la Llei 17/2011, de 5 de juliol, de seguretat alimentària i nutrició, menús especials per a l'alumnat amb al·lèrgies o intoleràncies alimentàries, diagnosticades per especialistes, i que, mitjançant el certificat mèdic corresponent, acreditin la impossibilitat d'ingerir determinats aliments que perjudiquen la seva salut. 
Quan les condicions organitzatives o les instal·lacions i els locals de cuina no permetin complir les garanties exigides per a l'elaboració dels menús especials o el cost addicional d'aquestes elaboracions resulti no assumible, s'han de facilitar els mitjans de refrigeració i escalfament adequats, d'ús exclusiu per a aquests menjars, perquè es pugui conservar i consumir el menú especial proporcionat per la família.
Les empreses també hauran de subministrar, quan sigui necessari, menús adaptats per a comensals que requereixin esporàdicament una dieta "tova" per a trastorns gastrointestinals lleus.
2. El nombre creixent d'infants procedents d'altres països, cultures i religions, així com de famílies partidàries d'opcions alimentàries alternatives, propicia la recomanació de què les empreses ofereixin una opció de menú paral·lel que englobi les diferents variants de propostes alimentàries. Una programació de menús ovolactovegetariana pot cobrir les necessitats nutricionals d'infants i joves, i alhora satisfer diferents opcions religioses i personals, a més d'evitar la complexitat que pot representar donar cobertura a demandes molt diverses, que moltes vegades les cuines no poden assumir.
En tot cas, l’empresa adjudicatària del servei de menjador ha de garantir la singularitat de menús que demanin les famílies per motius culturals, religiosos i les situacions de règim especial per prescripció mèdica. De la mateixa manera, ha de procurar que el fet de proporcionar un menú específic no suposi un encariment del servei. En el cas que el nombre de diferents menús dificulti de manera important la gestió del menjador escolar del centre, en el marc del Consell Escolar, s’han de buscar adaptacions i oferir un màxim de quatre menús que donin resposta a les demandes més significatives o dels col·lectius amb més representació
3. Cal incloure en la programació dels menús propostes gastronòmiques relacionades amb aspectes culturals i festius del nostre entorn. En aquest sentit, l'empresa adjudicatària confeccionarà un mínim de 3 menús especials propis de les tradicions i festes populars que se celebrin en el centre. A títol informatiu aquestes festivitats seran: Nadal, Sant Jordi, Setmana Santa, solstici d'estiu, fi de curs, i seran establertes per la direcció del centre amb un preavís mínim de 15 dies. Aquests menús no tindran cap cost addicional i es facturaran al mateix preu d'adjudicació. 

Clàusula 7. Elaboració dels menús
L’adjudicatari, per a l’elaboració dels menús, farà ús de les instal·lacions de cuina del centre educatiu per als usuaris del propi centre (modalitat cuina in situ) i de l’alumnat de l’Institut Salvador Espriu.
L’obtenció dels permisos necessaris per al funcionament de les cuines noves o preexistents l’ha de tramitar i aconseguir directament el contractista, sota la seva responsabilitat, davant les diferents administracions que siguin competents abans de l’inici del servei.
Qualsevol requeriment que formuli el Departament de Salut de la Generalitat de Catalunya per a l’adequació de les instal·lacions i la infraestructura de la cuina, ja sigui a l’inici de curs o bé durant tota la vigència del contracte, anirà a càrrec del contractista, sense que es pugui repercutir cap cost addicional al marge de l’oferta acceptada.
Les dates de cessió de les instal·lacions estan supeditades a la vigència de l’adjudicació establerta a aquest plec de clàusules. La utilització, però, quedarà limitada als dies lectius de cada curs escolar. 
· El centre cedeix a l’empresa adjudicatària, durant la prestació del servei contractat, la utilització dels estris que figurin adscrits que es relacionen a l’annex. 
· El centre garanteix l’exclusivitat d’ús de les instal·lacions de cuina a l’empresa adjudicatària del servei durant el període de vigència del contracte.
· L’escola podrà fer ús del menjador, de la cuina i dels estris en el cas que s’organitzi alguna activitat a l’escola fora de l’horari lectiu que requereixi l’ús de les dependències. Anirà a càrrec de l’escola el control i neteja del material, la col·locació de les taules i la neteja de l’espai.

Clàusula 8. Trasllat d’aliments.
En cas d’incidència a les instal·lacions de la cuina que no permetin l’elaboració dels àpats, l'empresa adjudicatària es farà càrrec del trasllat dels aliments quan elabori els menús a les cuines centrals o bé contractarà un servei de càtering. El trasllat es durà a terme en les condicions sanitàries i alimentàries legalment establertes utilitzant contenidors homologats, i tenint cura que no afecti negativament la qualitat dels aliments.
Com a màxim dos dies es podria resoldre amb un pícnic tipus dels que s’elaboren per les sortides. A partir del tercer dia s’haurà d’organitzar amb un càtering o altra solució similar.

Clàusula 9. Neteja de les instal·lacions.
L’empresa adjudicatària haurà d’assumir la neteja diària i a fons dels punts de descàrrega, les cuines, els estris, els menjadors i les altres instal·lacions utilitzades en la prestació del servei, en finalitzar aquest. A més, l'empresa adjudicatària serà responsable del manteniment higiènic d’aquestes.
La neteja i materials de cuina i dependències annexes (rebost, entrada cuina, etc.) van a càrrec de l'empresa adjudicatària.
Amb independència de la neteja diària, correspon al contractista fer les neteges periòdiques a fons de les instal·lacions sempre que sigui necessari i com a mínim a les vacances de Nadal, vacances de Setmana Santa i a la finalització del curs escolar.
En el supòsit de cuina in situ i cuina central, es duran a terme actuacions de desinfecció, desinsectació i desratització sempre que siguin necessàries, a càrrec de l’empresa/es adjudicatària/es.
L’empresa adjudicatària haurà de tenir un pla de neteja individualitzat que haurà d’estar exposat en un lloc visible per ser consultat pels òrgans d’inspecció que correspongui. També haurà de lliurar a la direcció del centre la documentació relativa a tots els productes (detergents i desinfectants, estris i materials reciclats) que utilitzarà en la seva execució i que com a mínim serà:
· Tipus de producte
· Presentació i envàs
· Marca
· Composició
· Fitxa de seguretat
· Descripció dels usos i de dosis requerides i/o adequades per a aquests.
· Compatibilitat dels productes amb les normatives vigents de preservació del medi ambient.
Les bosses d’escombraries a subministrar hauran de tenir la galga suficient (resistència) i dimensions adequades (petites per a les papereres i grans per als contenidors) i amb colors diferenciats per a una efectiva separació i recollida selectiva de residus fins al seu abocament final en els contenidors específics a la via pública o deixalleria.
Per a la fracció orgànica, les bosses d’escombraries que s’utilitzaran seran compostables d’acord amb la norma UNE‐EN 13432:2001. Per a la resta de fraccions, les bosses d’escombraries hauran de tenir com a mínim un 80% de plàstic reciclat. 
Les bosses hauran de complir els requeriments de la norma UNE‐EN 13592:2003. 
Pel que fa a les bosses compostables, s’haurà d’aportar el certificat d’una etiqueta ecològica Tipus I (Distintiu de garantia de qualitat ambiental, etc.) o bé declaració del fabricant amb referència al compliment de les normes UNE - EN 13432:2001, UNE – EN 13592:2003 i la fitxa tècnica del producte.
Pel que fa a les bosses de plàstic, s’haurà d’aportar el certificat d’una etiqueta ecològica Tipus I (Distintiu de garantia de qualitat ambiental, Àngel blau, etc.) o bé una declaració signada del fabricant sobre el percentatge de plàstic reciclat i el compliment de la norma UNE – EN 13592:2003 i la fitxa tècnica del producte
Es valorarà positivament la utilització de material reciclat (paper de cuina, higiènic, eixugamans, bosses d’escombraries) així com les mesures que s'implementin pel que fa a l'estalvi energètic i d'aigua en la realització del servei i que tendeixin a afavorir-lo.

Clàusula 10. Compliment de la normativa higienicosanitària.
L'empresa adjudicatària ha d'estar inscrita al Registre Sanitari d'Indústries i Productes Alimentaris del Departament de Salut de la Generalitat de Catalunya (RSIPAC) complir amb els requeriments normatius que els siguin d'aplicació, en especial:
· Reglament (CE) 852/2004, de 29 d'abril, relatiu a la higiene dels productes alimentosos.
· Real Decret 3484/2000, de 29 de desembre de 2000, pel qual s'estableixen les normes d'higiene per a l'elaboració, distribució i comerç de menjars preparats. (BOE 12.01.2001). Modificat pel Real Decret 135/2010, de 12 de febrer, pel qual es deroguen disposicions relatives als criteris microbiològics dels productes alimentosos. (BOE 25.02.2010).
· Reial decret 191/2011, sobre Registre General Sanitari d'Empreses Alimentàries i Aliments.
Tant les condicions sanitàries de les instal·lacions i els equipaments dels menjadors escolars com les condicions dels processos d'elaboració i servei dels menús hauran de ser les adequades per tal d'evitar la presència de perills que poden repercutir en la salut dels escolars. És fonamental el control de les matèries primeres, la seva conservació i emmagatzematge, així com la preparació i manteniment del menjar elaborat, assegurant en tot moment una temperatura adequada al llarg de tot el procés. Cal una especial atenció al correcte etiquetatge dels productes alimentaris subministrats, com la gestió dels al·lèrgens dins del menjador.
Així mateix, l'empresa adjudicatària haurà d'instaurar un sistema d'autocontrol que garanteixi la gestió adequada dels perills inherents a la seva activitat, haurà de disposar, com a mínim, de prerequisits higiènics complets i implantar un Pla d'anàlisis de perills i punts de control crític (APPCC) o bé una Guia de Pràctiques correctes d'Higiene (GPCH) autoritzada.
Dins aquests procediments de control i d'acord amb la recomanació de l'ASPCAT, s'inclourà la recollida diària d'una mostra representativa del menú servit que s'haurà de conservar, com a mínim, durant una setmana en congelació per tal d'afavorir l'estudi epidemiològic en cas necessari.

Clàusula 11. Assegurança d'intoxicació alimentària i responsabilitat civil 
1. L’adjudicatària de la prestació del servei de menjador està obligada a contractar i a pagar una pòlissa d'assegurances que garanteixi les conseqüències econòmiques derivades de la responsabilitat civil que li pugui correspondre per danys i/o perjudicis corporals, materials o per acció o omissió a tercers en la gestió del menjador del centre públic objecte de la signatura del contracte derivat. Aquesta pòlissa haurà d'incloure la responsabilitat civil d'explotació i concretament de l'activitat de gestió del menjador, la responsabilitat patronal i la responsabilitat civil de productes, especialment els riscs derivats dels productes que formen part del menjar, inclosa la intoxicació.
2. El capital assegurat ha de ser com a mínim de 600.000 euros per sinistre i any.
3. L'empresa adjudicatària del servei de menjador està obligada a lliurar, al centre dins dels 15 dies posteriors a la data de comunicació de l'adjudicació, una còpia legitimada de la pòlissa d'assegurances de Responsabilitat Civil subscrita i del rebut corresponent. Anualment haurà de lliurar, al centre, còpia del rebut corresponent al pagament de la mateixa.
4. En la pòlissa d'assegurances sol·licitada es preveurà la renúncia a possibles reclamacions contra el Consorci d'Educació de Barcelona, i en contra d'altres empreses de serveis contractades pel Consorci d'Educació de Barcelona.

Clàusula 12. Riscos laborals
L'empresa adjudicatària haurà de complir les exigències establertes en la normativa d'aplicació, en particular les següents: 
· Reial Decret 374/2001, de 6 d'abril, sobre la protecció de la salut i seguretat dels treballadors contra els riscos relacionats amb els agents químics durant el treball; 
· Reial Decret 379/2001, de 6 d'abril pel qual s'aprova el Reglament d'emmagatzematge de productes químics i les seves instruccions tècniques complementaries; 
· Reial Decret 770/99 de 7 de maig, pel qual s'aprova la Reglamentació Tècnica Sanitària per a l'elaboració, circulació i comerç de detergents i netejadors i 
· Reial Decret 3360/1983 de 30 de novembre, pel qual s'aprova la Reglamentació tècnica sanitària sobre elaboració, circulació i comerç de lleixius.

Clàusula 13. Control de qualitat dels aliments.
L’adjudicatari haurà de dur a terme els controls de qualitat que determini la legislació vigent en tot el procés d’elaboració i manipulació del menjar, fins al seu consum al centre educatiu, aplicant per a tal fi els esforços humans i materials necessaris per garantir un bon servei.
L’adjudicatari haurà de presentar al centre escolar un informe explicatiu dels mecanismes de control de qualitat que utilitzaran així com la fitxa tècnica dels productes a subministrar, abans de l’inici de la prestació del servei i comunicaran en qualsevol cas les modificacions que es puguin produir al llarg de tot el període de contractació.

Clàusula 14. Personal de cuina.
1.- El personal que participi en l'elaboració i/o manipulació dels menús ha de posseir el carnet de manipulador d'aliments en vigor i complir les normes d'higiene establertes.
2.- L'adjudicatari ha de preveure la realització de cursos de formació per als seus treballadors. Amb aquesta finalitat haurà de presentar a la direcció del centre un pla anual de formació continuada. És obligació garantir que el seu personal manipulador d’aliments tingui la formació suficient en higiene, innocuïtat dels aliments i seguretat alimentària.
3.- L'adjudicatari comptarà amb recursos humans suficients que disposin de la qualificació professional adequada per cobrir amb caràcter immediat i completament les necessitats de personal d’aquest servei en els casos d’absentisme, vacances, baixes, permisos, etc.
4.- L'empresa adjudicatària té l’obligació de subrogar els/les treballadors/es que vénen prestant el servei amb l'empresa Xino-Xano, Associació de Lleure.
5.- L'adjudicatari es responsabilitzarà de la netedat, decòrum, uniformitat en la manera de vestir, de la cortesia i del tractament amable i educat del personal en relació al públic i usuaris/es.
6.- L'adjudicatari serà responsable davant el centre educatiu de les faltes comeses pels seus empleats durant la prestació del servei i estarà obligat a reparar els perjudicis causats, i també tots els danys que pugui produir en qualsevol tipus d'instal·lació una prestació defectuosa del servei, sens perjudici de les sancions que corresponguin a cada cas concret.

Clàusula 15. Altres obligacions. 
L'empresa adjudicatària està obligada a: 
a) Responsabilitzar-se de la recollida d’escombraries i altres residus, d’acord amb la normativa aplicable i traslladar-los als punts de recollida establerts per l’ajuntament del municipi.
b) Reparar amb caràcter immediat, i a càrrec de l’adjudicatari, qualsevol desperfecte que es produeixi en els equipaments de tota mena adscrits al servei.
c) Assumir la reposició dels béns cedits o la indemnització de l'import equivalent al valor dels béns en el moment de la seva pèrdua, quan no sigui possible la reparació, amb el rescabalament dels danys i perjudicis produïts en ambdós casos, quan aquells pateixin danys irreparables que els inutilitzin per al servei o el destí propi de la seva naturalesa.
d) No realitzar en les instal·lacions cedides del centre educatiu cap tipus d’obra sense l’autorització prèvia del Consorci d’Educació de Barcelona.
e) Comunicar a l’òrgan contractant, des de l'inici de la vigència del present contracte i fins que finalitzi, els possibles canvis de residència o de telèfon del contractista i del seu representant, i també de la persona o persones que els substituiran en cas d'absències de més d'un dia lectiu de durada.
f) Fer, com a mínim, un seguiment mensual in situ per part del personal responsable de l’empresa del menjador escolar i elaborar un informe trimestral d’incidències que serà lliurat al centre educatiu amb la finalitat si s’escau, siguin adoptades les oportunes directrius que garanteixin el normal funcionament de la gestió del servei.
g) Cada cop que es produeixi una baixa o canvi de personal caldrà el vist i plau de la direcció del centre pel que fa als possibles candidats exclusivament en la darrera fase de selecció.
h) Establir una mesura alternativa amb previsió que per motiu d’una incidència l’empresa no pugui prestar, excepcionalment, el servei de forma habitual.
i) Designar un representant de l’empresa adjudicatària per a formar part de la Comissió de Seguiment del Servei de Menjador del centre educatiu.





SERVEI DE MONITORS I MONITORES
Clàusula 16. Organització del servei. 
L'empresa adjudicatària, conjuntament amb el centre escolar, haurà d'elaborar un Pla de Funcionament del Menjador a l'inici de cada curs per incloure les tasques següents:
a) Vetllar pel funcionament correcte del menjador, organitzant si escau els torns que siguin necessaris i la forma en què se serviran els menjars, amb la utilització en tot cas, de safates d’autoservei o plats.
b) Dur a terme el control i el seguiment de l’alumnat usuari del servei de menjador, assistint i donant suport perquè el temps dedicat al dinar es desenvolupi dins un clima de normalitat i de progrés cap a actituds cíviques i socials.
c) Organitzar l’espai de menjador per grups d’edat, procurant que cada alumne tingui un lloc fix.
d) Organitzar l’ús dels diferents espais cedits pel centre i utilitzats per les diferents activitats del menjador.
e) Retornar en bon ús o reposar el material didàctic cedit per a la prestació del servei i que constarà en l'inventari (Annex I).
f) En el supòsit que l’organització del servei ho requereixi (per exemple, a causa d’alguna incidència o manteniment de les instal·lacions), encarregar-se de la vigilància i cura de l’alumnat que hagi de traslladar-se a peu del centre a un altre per gaudir del servei de menjador.

Clàusula 17. Projecte educatiu i curricular de centre
L’empresa adjudicatària haurà de concretar una proposta de programació que s’adeqüi al Projecte Educatiu de Centre (PEC) i al Projecte de Direcció (PdD) i que permeti dotar de continuïtat i coherència la pràctica educativa, compartida i coordinada amb l'equip directiu del centre educatiu. La proposta farà referència als eixos transversals i a finalitats educatives del currículum, com ara l’educació per al consum i l’educació per a la salut.
La proposta de programació concretarà els objectius didàctics, els continguts, la seqüenciació, les activitats d’ensenyament i aprenentatge i les activitats d’avaluació.
La proposta de programació haurà de respondre a una actitud clara de responsabilitat i d’atenció a l’alumnat per tal d’oferir uns serveis educatius de qualitat als àmbits següents:
a) Alimentari: Assolir uns hàbits de salut com poden ser menjar de tot, menjar equilibradament i fer-ho sense presses i correctament.
b) Higiènic i sanitari: rentar mans abans i després de dinar, rentar-se les dents. L'objectiu és que els nens i nenes coneguin i practiquin aquells hàbits higiènics i sanitaris relacionats amb el servei de menjador.
c) De relació social: l'espai de menjador ha de servir per treballar la relació del grup i la socialització, remarcant valors com el respecte, la solidaritat, etc.
d) D’educació mediambiental: foment dels hàbits i de sensibilització mediambiental (estalvi energètic, cura de l’hort ecològic, punt verd, recollida selectiva...)
e) De respecte per la diversitat: respecte vers les diferències culturals i inclusió de l’alumnat amb NEE
Paral·lelament, s’ha d’establir una programació d’activitats de lleure. Aquesta programació no només ha de comptar amb activitats organitzades pel mateix equip de monitors i monitores (jocs de pati lliures i dirigits, esports, joc digital, jocs de taula, ludoteca, activitats en llengua anglesa, etc.)  sinó que també ha de preveure activitats en llengua anglesa per a tot l’alumnat que fa ús del servei de menjador que tinguin com a objectiu promoure el vessant educatiu del servei. Així doncs, la persona per a dur a terme les activitats en llengua anglesa haurà d’anar actuant cíclicament en els diferents nivells: cada dia en un grup / curs diferent.
La importància del servei educatiu de menjador escolar tant per les famílies com per a l’alumnat requereix d’una adequada informació i comunicació entre els professionals del servei i les famílies. En aquest sentit, s’exigirà a l’empresa concessionària que elabori un pla de comunicació on constin, com a mínim, els següents elements:
a) Sessió de presentació del servei perquè coneguin l’empresa adjudicatària, metodologia de treball, valors, etc. al primer any del servei (en cas que hi hagi canvi d’empresa adjudicatària).
b) Sessions de presentació del servei a les famílies cada curs escolar sempre que el centre ho requereixi, així com participació en jornades de portes obertes o similars que han de permetre fer difusió i promoció del servei de menjador. 
c) Sessions per a les famílies Projecte “Vols venir a dinar a l’escola?” (durant els cursos que el centre decideixi aplicar aquesta iniciativa).  El projecte consisteix a permetre la presència de 2 adults (pare o mare) d’infants durant l’estona del dinar. Cada dia es podran acollir un màxim de dues famílies, és a dir, com a molt, 4 adults (dos de cada família). Cada família podrà assistir una vegada per cada fill i filla que tingui matriculat a l’escola. 
Si la família ho demana, els progenitors o responsables legals poden assistir-hi per separat en dies diferents. 
Les famílies tindran gratuïtat en un àpat per fill o filla. El cost d’aquesta convidada serà assumit pel centre educatiu. 
S’abonarà a l’empresa el cost del preu diari que hagi presentat al sobre C (eliminant la part del servei de monitors i monitores) de totes les persones adultes que hagin participat en el projecte. 
d) Informació diària per escrit a l’agenda de l’alumnat d’I3, com a mínim, sobre el servei de menjador. 
e) La resta d’alumnes rebran un informe del servei de menjador coincidint amb els informes d’avaluació que reparteix el centre a les famílies al llarg del curs. La responsabilitat d’elaborar l’informe correspon al personal monitor d’atenció directa a l’alumnat i de l’empresa adjudicatària. L’informe serà lliurat al centre educatiu que el farà arribar a les famílies.
f) La programació d’un espai de tutoria per atendre a les famílies.
g) L’elaboració d’un material adreçat a les famílies per tal de donar a conèixer el servei de menjador, el seu funcionament, els seus objectius pedagògics, les seves activitats, etc.
h) La participació en la jornada de portes obertes del centre per poder atendre les preguntes sobre el servei. 
i) L’atenció a les famílies per part d’una dietista sobre temes de nutrició. Aquesta atenció serà via telefònica. Per fer les consultes, la família comunicarà a l’escola que vol ser atesa per la dietista i aquesta es posarà en contacte amb la família en un termini màxim de 5 dies lectius des de la sol·licitud.

Clàusula 18. Material educatiu per al període de migdia 
La dotació del material per a les activitats del període de migdia per prestar el servei educatiu, correspon a l’adjudicatari i s’ha d’adaptar a les necessitats i al perfil de l’alumnat.
L’adjudicatari haurà d’aportar, com a mínim, el material següent:
a. Material didàctic: aquell material elaborat específicament en el marc del projecte educatiu del centre pel que fa al servei de menjador i el material fungible necessari haurà de ser facilitat per l’adjudicatari. En aquest sentit, l’adjudicatari estarà obligat a elaborar un material didàctic específic per cada curs escolar que faciliti la consecució dels objectius de la programació educativa anual del servei de menjador.
b. Recursos didàctics: que són tots aquells materials que no han estat dissenyats explícitament per assolir les finalitats educatives, tot i que poden facilitar-ne la seva consecució. 

Clàusula 19. Personal monitor
El personal d’atenció directa a l’alumnat ha de romandre al centre educatiu durant el temps de prestació del servei de menjador i en els espais de temps anteriors i posteriors, des que acaben les classes del matí fins que comencen les de la tarda.
Les funcions d’atenció directa a l’alumnat comprendran:
a. La vigilància i cura de l’alumnat.
b. L’orientació en matèria d’educació dels hàbits alimentaris: adquisició d’hàbits socials i correcte ús i conservació del parament.
c. El foment de la sostenibilitat i de l’educació mediambiental.
d. La conducció de les activitats que es treballin al migdia.
e. L’observació, anàlisi i avaluació de l’evolució de l’alumnat, tot i informant-ne les famílies d’acord amb el que preveu la programació.
f. El contacte diari amb el professorat informant de les incidències i de l’evolució de l’alumnat bàsicament a nivell oral i en situacions especials per escrit si es requereix així.
g. Si s’escau o es demana des de direcció l’assistència a reunions amb famílies.

3.- L'adjudicatari ha de preveure la realització de cursos de formació per als seus treballadors. Amb aquesta finalitat hauran de presentar a la direcció del centre un pla anual de formació continuada, el qual en donarà el vistiplau, on es concretaran els monogràfics, cursos i altres activitats que es pretenen dur a terme, les dates i els temes que es tractaran per tal de garantir l’actualització, reciclatge i capacitació del personal adscrit al servei. Com a mínim el pla de formació haurà de detallar les accions de formació vers el personal que realitzi tasques d’atenció a l’alumnat i amb responsabilitats pedagògiques encaminades a oferir una formació continuada en l’àmbit dels recursos educatius per a l’atenció dels alumnes del servei de menjador escolar.
L'adjudicatari haurà d'establir la figura d'un coordinador/a, les funcions del qual seran les de coordinar amb el centre educatiu tant el seguiment del menjador com el seguiment i programació del servei de monitors i monitores.
L'adjudicatari comptarà amb recursos humans suficients que disposin de la qualificació professional adequada per cobrir amb caràcter immediat i completament les necessitats de personal d’aquest servei en els casos d’absentisme, vacances, baixes, permisos, etc.
L'empresa té l’obligació de subrogar els/les treballadors/es que vénen prestant el servei amb l'empresa Xino-Xano, Associació de Lleure.
L'adjudicatari es responsabilitzarà de la netedat, decòrum, uniformitat en la manera de vestir, de la cortesia i del tractament amable i educat del personal en relació al públic i usuaris/es.
L'adjudicatari serà responsable davant el centre educatiu de les faltes comeses pels seus empleats durant la prestació del servei i estarà obligat a reparar els perjudicis causats, i també tots els danys que pugui produir en qualsevol tipus d'instal·lació una prestació defectuosa del servei, sens perjudici de les sancions que corresponguin a cada cas concret.
En les sortides escolars el servei de monitors i monitores haurà de romandre en el centre (en cas que no acompanyi al grup en la sortida) i prestar l’atenció a l’alumnat que faci ús del servei de menjador, o altres tasques relacionades amb el mateix, com la preparació d’activitats, l’elaboració d’informes, coordinacions, etc. En cap cas l’empresa concessionària pot deixar d’oferir el servei d’atenció a l’alumnat de manera unilateral.

Clàusula 20. Idoneïtat dels monitors i monitores.
El contractista haurà de tenir en compte a l’hora de contractar personal que:
-	Estigui en possessió del títol de monitor de lleure avalat per la Secretaria General de Joventut de la Generalitat de Catalunya.
-	Si no s’està en possessió del títol abans esmentat, serà necessari demostrar una experiència suficient en el camp dels menjadors escolars i/o de treball amb gent jove.
- Aporti el certificat negatiu del Registre Central de Delinqüents Sexuals que acrediti el no haver estat condemnat/ada per sentència ferma per algun delicte contra la llibertat i indemnitat sexual, que inclou l'agressió i abús sexual, assetjament sexual, exhibicionisme i provocació sexual, prostitució i explotació sexual i corrupció de menors, així com per tracta d'éssers humans.
Cada cop que es produeixi una baixa o canvi de personal caldrà el vistiplau de la direcció del centre pel que fa als possibles candidats, exclusivament, en la darrera fase de selecció.

Clàusula 21. Ràtios i horaris
Les dotacions de personal per atendre l’alumnat durant el servei de menjador s'atendrà a les ràtios següents:
1 monitor per cada 15 alumnes a infantil, 1 monitor per 25 alumnes en primària i 1 monitor per 30 alumnes en secundària. 
Amb la ràtio anterior serien 9 persones monitores per a educació infantil i 11 per a educació primària els que correspondrien pel servei. En el centre hi ha entre dos i tres torns de menjador.
Per poder atendre l’alumnat de l’Institut Salvador Espriu, s’haurà de garantir el compliment de la ràtio també per a l’etapa secundària.
En tot cas es tindrà en compte el nombre total de comensals del centre i les característiques especials del seu alumnat, per establir l'assignació de personal de cuina i monitors/ores.
Aquesta assignació correspon únicament al personal d’atenció directa de l’alumnat i, per tant, queda exclòs en qualsevol cas el personal de cuina.
La dotació de personal necessari podrà variar diàriament si el nombre d’usuaris del servei així ho requereix. Per tant, l’empresa adjudicatària haurà de gestionar el seu personal per fer-ho possible.
La prestació d'aquest servei serà de 12:30 a 15:00 hores (excepte en períodes de jornada única matinal, que serà de 13:00 a 15:30 h o dues hores a partir de la finalització de la jornada lectiva en funció de l’acord del consell escolar referent a l’horari i calendari de cada curs escolar). En cap cas pot superar les 2h i mitja d'acord amb l'Ordre del Departament d'Educació sobre el calendari escolar.
En el cas que els horaris del temps de migdia d’educació infantil i primària fossin diferents, s’atendrà l’alumnat amb la ràtio que pertoqui en cada cas i per a cada horari en concret.
La jornada laboral diària dels monitors i de les monitores serà com a mínim la corresponent a l’horari del servei de menjador. A aquesta jornada s’haurà d’afegir un complement horari per poder realitzar tasques de preparació del servei, neteja, gestió d’informes, etc. Aquest complement haurà de ser, com a mínim, de 30 minuts setmanals d’acord amb el conveni col·lectiu del sector del lleure. El complement horari pot recaure en una única persona que assumeixi totes les funcions, o bé, es pot distribuir entre el personal del menjador.
En cas de jornada intensiva l'empresa ha de prestar el servei tot adequant el personal necessari a la demanda. En aquest cas, per norma general, el servei de menjador es mantindrà en 2.5 h diàries, tot començant en acabar la jornada lectiva de l’alumnat.



Coordinador/a del Servei 
Clàusula 22. Funcions
a. Serà l’interlocutor/a amb la Direcció.
b. S’ocuparà de l’atenció a les famílies.
c. Fer la gestió, coordinació i intervenció de l’equip de monitors/es i cuina del servei.
d. Realitzar les gestions administratives i organitzatives necessàries pel correcte desenvolupament del servei.
e. Vetllar per la realització dels requeriments higiènics i sanitaris del menjador escolar (registres de temperatures, neteja, etc.).
f. Realitzar una revisió trimestral de les activitats que es realitzen, de l’organització del servei, el material pedagògic, etc.
g. Vetllar per l’acompliment del pla de treball presentat en la licitació per l’empresa adjudicatària.
h. Fer arribar, cada primera setmana del mes, a la Direcció del centre un resum d’assistència de l’alumnat i dels/de les mestres o altre personal del centre.
i. Informar a la Direcció del centre, puntualment, de totes les incidències que es produeixin durant l’horari de prestació del servei.
j. Assegurar que tot l’equip de monitors/es i cuina sigui coneixedor del Pla d’emergència i el protocol en cas de malaltia i el porti a terme. 
k. Podrà delegar algunes d’aquestes funcions a altre personal de l’empresa previ avís i acceptació per part de la direcció del centre.



COMISSIÓ DEL MENJADOR
Clàusula 23. Objecte i funcions
La Comissió s’encarregarà del seguiment del servei de menjador. L'avaluació del servei tindrà en compte el funcionament del servei, els aspectes educatius, sanitaris i dietètics, l'utillatge, la ràtio de monitors i monitores, la formació del personal i l’espai educatiu de migdia. La seva composició serà acordada en el si del Consell Escolar
La Comissió té les facultats següents:
a. Manifestar la seva opinió sobre la pròrroga del contracte.
b. Formular propostes de millora que afectin el servei per tal de corregir les mancances que s’observin.
c. Establir conjuntament amb l'empresa un sistema d’avaluació mensual de la qualitat dels menús i del servei en general. 
d. Emetre informes sobre el funcionament defectuós del servei i fer una valoració final del funcionament del servei durant el curs escolar.
e. Traslladar la informació als col·lectius que representen els seus diferents membres.
f. Elaborar les directrius per al funcionament del menjador d'acord amb les disposicions generals que hagi dictat el Consell Escolar.
g. Esporàdicament, quedar-se al menjador per fer un seguiment més directe del seu funcionament.



SERVEI DE GESTIÓ DE COBRAMENTS
Clàusula 24. Objecte i funcions
L'empresa adjudicatària realitzarà el cobrament, per compte del centre, d'aquest servei a les famílies d'acord amb els imports acordats pel Consell Escolar: generarà la remesa de rebuts, pujarà el fitxer a l’entitat financera del centre i cobrarà en efectiu a les famílies que així ho prefereixin. En acabar cada setmana, farà un ingrés bancari de l’import dels rebuts cobrats en efectiu que s’acompanyarà d’un llistat amb el número de rebut, el concepte, el nom de l’alumne/a i l’import de cada rebut.
L'empresa adjudicatària haurà de fer servir el sistema de control dels menús servits diàriament proporcionat pel centre, del qual se’n donarà compte a la direcció del centre.
Per al pagament dels imports dels serveis, la factura mensual s’acompanyarà d’un llistat que haurà d’identificar clarament l’alumnat amb els dies d’utilització del servei de menjador.
L’alumnat amb dret a la gratuïtat del servei de menjador no haurà d'abonar el preu del servei. A aquest efecte, la direcció del centre proporcionarà la llista dels alumnes amb dret a la gratuïtat o ajuts a l'empresa adjudicatària. 
[bookmark: _heading=h.30j0zll]En cas d’absència per malaltia al servei de menjador, l'empresa adjudicatària abonarà a la família la part corresponent a l'alimentació dels dies que no ha fet ús del servei. Per tenir dret a la devolució haurà d’absentar-se del servei de menjador durant tres dies seguits. L’import del dinar serà el que l’empresa adjudicatària hagi establert en la seva oferta econòmica. Aquest abonament es farà efectiu en el rebut del mes següent (el dia de tancament del recompte és el 20 de cada mes. Les absències entre el dia 20 i final de mes, s’acumularan per al següent període). 

ANNEX I - MATERIAL I EQUIPAMENT PROPIETAT DEL CENTRE

MOBILIARI CUINA I ACCESSORIS
1	Càmera frigorífica
1	Campana extractora
1	Escalfador de gas
1	Cuina a gas T60 amb columna aigua calenta
1	Passamans cuina T60C 2 bandes 260cm
1	Columna aigua freda per cuina
1	Fregidora Gas Propà 900 2 cistelles
1	Marmita Mag150 de 150L Gas Directe
1	Forn Icombi clàssic gas Nat 102 10x2/1
1	Taula II Icombi 62/102
2	Cistella forn patates fregides
10	Cubeta forn 1/1 GN -040
14	Cubeta forn 1/1 GN -065
10	Cubeta forn GN1/1 055mm
24	Cubeta forn perforada 1/1 -065
10	Cubeta forn GN 1/1-020
2	Placa pizza grill 1/1 rational
1	Armari congelador Nacional 139x70 2 pta
1	Armari refrigeració 2p 1124x775x2060mm
1	Congelador Tapa abatible 1596x660x860
1	Planxa sobre focs 360x320mm
1	Rentavaixelles Cúpula Silanos 1300S
1	Descalcificador automàtic
3	Cistelles rentavaixella coberts
2	Cistella rentavaixella universal
4	Portacoberts de plàstic de 28 x 16 cm
1	Taula calenta Inox 200x70x85cm
1	Taula de treball Inox
 
MOBILIARI EXTERN
3	Prestatgeries metàl·liques “MECANO” 5 prestatges
16	Taules blanques menjador
101	Cadires blaves menjador
2	Combis taules amb cadires plegables per tallers
 
CARROS SERVEI
3	Carro gris
3	Carro Inox
MAQUINÀRIA
1	Rentadora
1	Aparell de tallar embotits
1	Balança
2	Batedores industrial
1	Microones
 
PARAMENT CUINA
6	Cassoles Inox 44 cm
2	Cassoles d’alumini 44 cm
1	Cassons baix EcoInox 18 cm
1	Cassons baix EcoInox 16 cm
1	Paelleres de 33 cm x 12 cm
1	Paelleres de 40 cm x 8,5 cm
2	Paelles de 24 cm.
1	Paelles de 28cm.
9	Bols nanses Inox de 25 cm
18	Cistell de vímet per al pa
 
ESTRIS CUINA
2	Aranyes de 20 cm
2	Batedors manuals
3	Culleres servir Inox
4	Cullerot Inox
1	Cullerot Inox gros
6	Escorredor de plàstic 26 cm
2	Espàtula fibra blanca
1	Forquilla Inox (trinxar)
2	Fustes fibra 50x33 cm
1	Ganivet cuina (gros)
4	Ganivet patates
2	Ganivet desossar
1	Ganivet pernil
1	Ganivet serra pa
2	Pales Inox
6	Pinces Inox per servir
1	Ratllador
1	Rem inox
1	Tallant de Carn
1	Tirabuixó
2	Tisores cuina

SAFATES
120	Safata baquelita de 42 x 32 cm
25	Safata Inox, de 30 cm.
 
PARAMENT TAULA
165	Culleres
35	Culleres cadet
140	Culleres postres
135	Forquilles
35	Forquilles cadet
135	Ganivets
10	Gerres aigua policarbonat 1,75l
9	Gerres Inox
24	Gots vidre
250	Gots politray TR.25 aigua
504	Plats fondos blanc
190	Plats plans blanc
144	Plats postres blanc
1	Portatovallons taula
3	Setrilleres taula
 
PARAMENT CAFÈ
1	Cafetera de 12 tasses
1	Joc de cafè de 12 tasses
1	Termos ¾ l.
1	Tetera d’Acer Inox
 
TÈXTIL
10 Davantals
24 Draps de cuina
 

ANNEX II
Les freqüències  recomanades  de consum d’aliments i tècniques culinàries  en la programació dels menús de l’àpat de dinar seran les següents:
[image: ]
[image: ]
Les setmanes en què, per motius de festivitats, no se serveixi el menú els cinc dies, s’hauran d’intentar aplicar les recomanacions a la resta de dies, i prioritzar els llegums, les hortalisses, el peix, els ous i la fruita. 


ANNEX III Requeriments mínims en relació a criteris ambientals i de seguretat

PRODUCTES QUÍMICS
•	Cal tenir els fulls de seguretat i les instruccions concretes per a la manipulació i ús de productes de neteja.
•	Conèixer la funció del producte i la dosificació correcta, així com sobre altres aspectes ambientals que puguin ser d’interès.
•	Tenir el certificat de l'etiqueta ecològica europea pels productes utilitzats.

EMBALATGES
•	Els embalatges no han de contenir PVC ni altres plàstics clorats.
•	Els materials dels embalatges hauran de ser fàcilment separables en parts per poder ser reciclats.

BOSSES D'ESCOMBRARIES
•	La matèria primera emprada ha de ser preferentment, de plàstic reciclat
•	Els productes han de disposar d’un distintiu de garantia de qualitat ambiental, etiqueta ecològica oficial amb acreditació del criteri corresponent, declaració del fabricant, o altra evidencia documental.

PAPER HIGIÈNIC I ALTRES PRODUCTES DE CEL·LULOSA
•	La matèria primera hauria de ser 100% fibra reciclada.
•	No emprar cap mena d'agent blanquejant òptic.
•	Els productes han de disposar d'un distintiu de garantia de qualitat ambiental, etiqueta ecològica oficial amb acreditació del criteri corresponent, declaració del fabricant, o altra evidencia documental.

ALTRES
•	Prohibició d'utilització d'insecticides domèstics. Cal contractar una empresa autoritzada per control de plagues
•	Prohibició d'utilització de serradures.
 


ANNEX IV - DEFINICIONS 
Aliment o producte alimentari: qualsevol substància o producte destinat a ser ingerits pels éssers humans o amb probabilitat raonable d'ésser-ho, tant si han estat transformats totalment o parcialment com si no, incloent-hi l'aigua i la resta de begudes i els xiclets, i excloent-ne els pinsos, els animals vius, llevat que estiguin preparats per a ésser comercialitzats per a consum humà, les plantes abans de la collita, els medicaments, els cosmètics, el tabac i els productes del tabac, les substàncies estupefaents o psicotròpiques i els residus i contaminants.
Bioresidu: el residu biodegradable de jardins i parcs, residus alimentaris i de cuina procedents de llars, oficines, restaurants, majoristes, menjadors, serveis de restauració col·lectiva i establiments de consum al detall, i residus comparables procedents de plantes de transformació d'aliments.
Cadena alimentària: el conjunt d'activitats que duen a terme els agents als quals és aplicable aquesta llei que intervenen en la producció, la transformació, la distribució i el consum d'aliments.
Dieta mediterrània: patró alimentari basat en una combinació de productes agroalimentaris de gran varietat i de proximitat, amb una destacada presència dels d'origen vegetal, i rica en fibra, vitamines i hidrats de carboni complexos, aquests darrers en forma de cereals, preferiblement integrals i llegums. Els greixos que principalment s'utilitzen són els d'origen vegetal on el rei per excel·lència és l'oli d'oliva. Les coccions són lleugeres utilitzant preferiblement planxes, papillotes, forns i saltejats, i disminuint la utilització de greixos d'origen animal, com el llard de porc. L'aportació d'aliments d'origen animal cobreix les necessitats bàsiques amb carns blanques/magres, ous i peix blanc/blau, disminuint el consum de carns vermelles i greixoses. Per les seves característiques, és considerada una de les més saludables del món segons els científics.
Malbaratament alimentari: els aliments destinats al consum humà, en un estat apte per a ésser ingerits o no, que es retiren de la cadena de producció o de subministrament per a ésser descartats en les fases de la producció primària, la transformació, la fabricació, el transport, l'emmagatzematge, la distribució i el consumidor final, amb l'excepció de les pèrdues de la producció primària.
Producte fresc: producte agroalimentari que conserva inalterades les seves qualitats originàries i que no ha estat congelat, ultracongelat o tractat tèrmicament. Pot ser acreditat mitjançant declaració responsable del subministrador en la qual aquest manifesti que el producte no ha experimentat cap dels anteriors tractaments.
Producte de qualitat diferenciada: producte agroalimentari d'especial qualitat, acreditada mitjançant una certificació de DOP (Denominació d'Origen Protegida) o d'IGP (Identificació Geogràfica Protegida), per complir les condicions derivades del Reglament (UE) núm. 1151/2012, sobre règims de qualitat de productes agrícoles i alimentaris (DOUE núm. L343, de 14/1212012), o bé acreditada a través d'un altre mitjà que certifiqui fefaentment el compliment d'aquelles condicions.
Producte de producció agrària ecològica: producte agroalimentari que compleix les condicions establertes en el Reglament (CE) núm. 834/2007 Del Consell, de 28 de juny de 2007, sobre producció i etiquetatge dels productes ecològics (DOUE núm. L189, de 20 de juliol de 2007). Pot ser acreditat mitjançant certificat del Consell Català de Producció Agrària Ecològica o per qualsevol altre organisme regional o estatal autoritzat, i també pot ser acreditat amb la presentació de proves suficients que demostrin el compliment d'aquelles condicions.
Producte de producció integrada: producte agroalimentari que compleix les condicions establertes en el Reial decret 1201/2002, de 20 de novembre, pel qual es regula la producció integrada de productes agrícoles (BOE núm. 287, de 30 de novembre de 2002). Pot ser acreditat mitjançant certificat del Consell Català de Producció Integrada o per qualsevol altre organisme regional o estatal autoritzat, i també pot ser acreditat amb la presentació de proves suficients que demostrin el compliment d'aquelles condicions.
Producte de venda de proximitat: producte agroalimentari, procedent de la terra o de la ramaderia o resultat d'un procés d'elaboració o de transformació que es realitza a favor del consumidor o consumidora final, directament o mitjançant la intervenció d'una persona intermediària, per part deis productors o agrupacions de productors agraris. La venda de proximitat inclou la venda directa (la realitzada directament pels productors o agrupacions de productors agraris a favor del consumidor o consumidora final, sense la intervenció de cap persona intermediària) i la venda en circuit curt (la realitzada pels productors o agrupacions de productors agraris a favor del consumidor o consumidora final, amb intervenció d’una persona intermediària).  Pot ser acreditat pels mitjans establerts en el Decret 24/2013, de 8 de gener, sobre l’acreditació de la venda de proximitat de productes agroalimentaris, i també pot ser acreditat a través d’altres possibles mitjans que demostrin el compliment d'aquelles condicions.
Producte de temporada: fruita o verdura que comprèn uns mesos de cultiu recol·lecció específics, i que té un període de producció òptim.
Recepta tradicional: indicació sobre la preparació de plats de cuina que conté ingredients propis de les comarques de Catalunya i de temporada, amb els quals els habitants d'aquelles s'hi senten identificats per causes de cultura i d’història. Es troben recollides en els principals receptaris reconeguts de Catalunya, en particular en el "Corpus del Patrimoni Culinari Català".
Servei de menjador: és una prestació complementària d’ajuda a l’escolarització que té caràcter preceptiu per als alumnes escolaritzats obligatòriament en ensenyaments de caràcter obligatori en els centres docents públics de fora del municipi de residència i per als alumnes d’educació especial. 
La prestació d’aquest servei s’efectuarà entre les 12.30 i les 15.00 hores (2h i mitja) els dies escolars lectius i consistirà en el lliurament de l’àpat, amb les corresponents garanties dietètiques i nutricionals, atès per monitors/res d’acord amb els criteris establerts en el projecte educatiu de centre. També compren la preparació, neteja i tancament corresponents.
Servei de temps del migdia: La prestació d’aquest servei s’efectuarà entre les 12.30 i les 15.00 hores (2h i mitja) els dies escolars lectius, exclòs el temps de prestació del servei de menjador, i consistirà en la custòdia de l’alumnat per part de monitors/res, amb les corresponents garanties, d’acord amb els criteris establerts en el projecte educatiu de centre.

3.3. FREQUENCIES D'ALIMENTS | DE TECNIQUES CULINARIES
RECOMANADES EN LA PROGRAMACIO DELS MENUS DEL MENJADOR
ESCOLAR

S'ha de procurar que en la programaci6 de mends de cinc dies del menjador escolar es compleixin les fre-

qiiencies d'aliments | técniques culinaries segiients:

GRUP D’ALIMENTS FREQUENCIA SETMANAL

PRIMERS PLATS
Hortalisses' 2

Ums 2z 6.l mes)
Arros® 1

Pasta® U

Altres cereals (mill, blat de moro, fajol, etc.) o tubercles (patata, moniato, etc.) 01

Siel primer plat inclou carn, peix 0 ou el segon ja no n'ha de dur

SEGONS PLATS

Proteics vegetals (llequms i derivats)* 122 6.2l mes)

Quan els mends escolars no incloguin carn, peix ni ous han d'incloure na raci6 de 5

proteic vegetal (preferentment llequms i derivats, o altres opcions com seitan o fruita seca)

Carns* 12 (s 6l mes)
‘Carns blangues 2
Carns vermelles i processades o1

Peixos® 1

ous 1

GUARNICIONS
Amanides variades 34

POSTRES
Fruita fresca a5
Altres postres no ensucrades (iogurt, formatge fresc, mato, fruita seca, etc.) 01

TECNIQUES CULINARIES
Precuinats (arrebossats, canelons, croquetes, crestes de tonyina, pizzes, hamburgueses i sal-

sitres de tofu..) 2

Fregits (segons plats) < 2/setmana
Fregits (guarnicions) <1/setmana
Preséncia d'hortalisses crues o fruita fresca A cada apat
Preséncia d’hortalisses en el mend A cada apat

Utilitzaci6 doli doliva o de gira-sol altooleic per cuinar i per fregir
Utilitzacid d'oli doliva verge per amanir
Preséncia diaria de pa integral

“Cuinats sense carn, i peix ni ous.

"No inclou les patates.

7 Els llequms, per la seva composicio nutricional rica en hidrats de carboni i en proteines, poden constituir un plat dnic (0 es poden acompanyar
‘d'una amanida o crema d'hortalisses, per exemple).

2 Cal potenciar la utilitzacié de varietats integrals de cereals; per aquest motiu, 0 bé la pasta o bé Iarrbs han de ser integrals.

“Es considera carn vermella tota la carn muscular dels mamifers, incloent-hi la carn de bou, vedella, porc, xai, cavall i cabra. La carn blanca és.
per tant, la carn d'aus, aixi com també la del conill. La carn processada és la que ha estat transformada a través de la salad, el curat, la fermenta-
ci6, el fumat o altres processos per millorar el seu qust o la seva conservacid (hi inclou pernil, salsitxes, carn en conserva, carn seca, preparacions.
i salses a base de con,etc).

s convenient diversificar el tipus de peix, tant blanc com blau, i, preferentment, de pesca sostenible. Cal evitar servir peix espasa (emperador),
tonyina vermella (Thunnus thynnus), taurd (cac6, marraix, agullat, gat i tintorera) i llug de riu o luci en els mends per a infants menors de deu
anys. Callmitar el consum aquestes quate espécies a 120 grams a mes en infants | adolescents de 10 3 14 anys.

